

VLADA REPUBLIKE HRVATSKE

Zagreb, 17. ožujka 2022. godine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o zabrani novog zapošljavanja državnih službenika i namještenika u tijelima državne uprave te uredima i drugim stručnim službama Vlade Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***P R I J E D L O G***

Na temelju članka 31. stavka 2. Zakona o Vladi Republike Hrvatske („Narodne novine“, br. [150/11](http://www.zakon.hr/cms.htm?id=1094), [119/14](http://www.zakon.hr/cms.htm?id=1095), [93/16](http://www.zakon.hr/cms.htm?id=17504) i [116/18](https://www.zakon.hr/cms.htm?id=35923)), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ donijela

**ODLUKU**

**O ZABRANI NOVOG ZAPOŠLJAVANJA DRŽAVNIH SLUŽBENIKA I NAMJEŠTENIKA U TIJELIMA DRŽAVNE UPRAVE TE UREDIMA I DRUGIM STRUČNIM SLUŽBAMA VLADE REPUBLIKE HRVATSKE**

I.

Zabranjuje se novo zapošljavanje na neodređeno i određeno vrijeme državnih službenika i namještenika u tijelima državne uprave te uredima i drugim stručnim službama Vlade Republike Hrvatske (u daljnjem tekstu: tijela državne uprave).

II.

Zapošljavanje na neodređeno vrijeme u tijelima državne uprave iznimno je moguće u slučajevima:

* popunjavanja radnog mjesta koje je ostalo upražnjeno zbog prestanka državne službe dotadašnjem službeniku tijekom tekuće kalendarske godine ili u prosincu prethodne kalendarske godine
* popunjavanja radnog mjesta na kojem se obavljaju poslovi upravljanja i kontrole korištenja europskih fondova te fondova za unutarnje poslove
* ako nije moguće osigurati redovito obavljanje poslova preraspodjelom između postojećih državnih službenika, pod uvjetom da su osigurana potrebna sredstva u financijskom planu tijela državne uprave za tekuću kalendarsku godinu, uz opravdani i obrazloženi razlog za novo zapošljavanje
* zapošljavanja jednog novog državnog službenika prema *klauzuli 2 za 1* pod uvjetom da su tijekom tekuće kalendarske godine dva službenika iz istog tijela državne uprave premještena po potrebi službe na neodređeno vrijeme u drugo državno tijelo, javnu službu ili upravno tijelo jedinice lokalne ili područne (regionalne) samouprave, neovisno o radnom mjestu na koje su bili raspoređeni
* zapošljavanja vježbenika, prema kriterijima utvrđenim ovom Odlukom.

III.

Zapošljavanje na određeno vrijeme u tijelima državne uprave iznimno je moguće u slučajevima:

- zamjene odsutnog državnog službenika

- potrebe rada na projektu koji se financira iz fondova ili programa Europske unije, pod

uvjetom da se sredstva za plaće osiguravaju u projektu

* obavljanja poslova vezanih uz provedbu mjera i aktivnosti iz Nacionalnog programa oporavka i otpornosti 2021.-2026.
* zapošljavanja prema posebnom planu ili programu Vlade Republike Hrvatske kojim je utvrđena potreba novog zapošljavanja za određene poslove
* povećanog opsega poslova, ako za to postoji opravdani i obrazloženi razlog, pod uvjetom da je radno mjesto popunjeno punim brojem izvršitelja iz pravilnika o unutarnjem redu
* obavljanja poslova vezanih za obnovu objekata oštećenih uslijed elementarnih nepogoda.

IV.

Tijela državne uprave dužna su prije raspisivanja javnih natječaja za prijam u državnu službu na neodređeno vrijeme odnosno oglasa za prijam u državnu službu na određeno vrijeme pribaviti mišljenje Ministarstva pravosuđa i uprave o ispunjenju uvjeta za novo zapošljavanje, osim u slučaju zapošljavanja na određeno vrijeme radi zamjene odsutnog državnog službenika.

Tijela državne uprave dužna su pribaviti prethodno mišljenje Ministarstva pravosuđa i uprave o ispunjenju uvjeta za raspored državnog službenika primljenog u državnu službu na određeno vrijeme na drugo radno mjesto na određeno vrijeme, bez objave oglasa, osim u slučaju rasporeda na određeno vrijeme radi zamjene odsutnog državnog službenika.

Ministarstvo pravosuđa i uprave dužno je jednom godišnje izvijestiti Vladu Republike Hrvatske o danim mišljenjima za novo zapošljavanje, iskazano po tijelima državne uprave (broj državnih službenika za koje je odobreno zapošljavanje i osnove zapošljavanja iz ove Odluke) te prethodnim odobrenjima za raspored državnih službenika primljenih u državnu službu na određeno vrijeme na drugo radno mjesto na određeno vrijeme, bez objave oglasa.

V.

Tijela državne uprave mogu tijekom kalendarske godine zaposliti sljedeći broj vježbenika:

* ako imaju do 100 zaposlenih državnih službenika i namještenika – 2 vježbenika
* ako imaju od 101 do 400 državnih službenika i namještenika – 4 vježbenika
* ako imaju od 401 do 700 državnih službenika i namještenika – 6 vježbenika
* ako imaju od 701 do 1.000 državnih službenika i namještenika – 8 vježbenika
* ako imaju preko 1.000 državnih službenika i namještenika – 10 vježbenika.

VI.

Započeti postupci zapošljavanja po objavljenim javnim natječajima i oglasima za prijam u državnu službu koji ne budu dovršeni do dana stupanja na snagu ove Odluke nastavit će se i dovršiti prema propisima koji su bili na snazi u vrijeme pokretanja postupka zapošljavanja.

VII.

Ova Odluka na odgovarajući se način primjenjuje i na zapošljavanje namještenika u tijelima državne uprave.

VIII.

Ova Odluka na odgovarajući se način primjenjuje i na zapošljavanje državnih službenika i namještenika u drugim državnim tijelima iz članka 2. Zakona o državnim službenicima („Narodne novine", br. 92/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.).

Iznimno od stavka 1. ove točke ova Odluka ne primjenjuje se na zapošljavanje namještenika u Oružanim snagama Republike Hrvatske.

IX.

Danom stupanja na snagu ove Odluke prestaje važiti Odluka o zabrani novog zapošljavanja službenika i namještenika u tijelima državne uprave, stručnim službama i uredima Vlade Republike Hrvatske („Narodne novine“, br. 70/16., 74/17. i 71/18.).

X.

Ova Odluka stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

Predsjednik

**mr. sc. Andrej Plenković**

OBRAZLOŽENJE

Ministarstvo pravosuđa i uprave predlaže Vladi donošenje Odluke o zabrani novog zapošljavanja državnih službenika i namještenika u tijelima državne uprave te uredima i stručnim službama Vlade Republike Hrvatske.

Zakonom o izvršavanju Državnog proračuna Republike Hrvatske (za 2020. odnosno 2021. godinu) bila je propisana zabrana zapošljavanja proračunskim i izvanproračunskim korisnicima državnog proračuna te javnim ustanovama kojima se sredstva za plaće osiguravaju u državnom proračunu i iz sredstava Hrvatskog zavoda za zdravstveno osiguranje. Također je navedenim Zakonom bilo propisano da se za vrijeme važenja toga Zakona neće primjenjivatiOdluka o zabrani novog zapošljavanja službenika i namještenika u tijelima državne uprave te stručnim službama i uredima Vlade Republike Hrvatske („Narodne novine“, br. 70/16, 74/17 i 71/18).

Zakonom o izvršavanju državnog proračuna za 2022. godinu nije propisana zabrana zapošljavanja stoga se prethodno navedena Odluka o zabrani novog zapošljavanja službenika i namještenika u tijelima državne uprave te stručnim službama i uredima Vlade Republike Hrvatske nastavlja primjenjivati od 1. siječnja 2022. godine. Međutim, navedena Odluka sadržajno ne odgovara sadašnjim potrebama zapošljavanja u tijelima državne uprave te uredima i stručnim službama Vlade Republike Hrvatske.

Novom Odlukom zabranjuje se novo zapošljavanje na neodređeno i određeno vrijeme državnih službenika i namještenika u tijelima državne uprave te uredima i drugim stručnim službama Vlade Republike Hrvatske te iznimke od zabrane zapošljavanja na neodređeno i određeno vrijeme. Odluka se na odgovarajući način primjenjuje i na zapošljavanje namještenika u tijelima državne uprave kao i na zapošljavanje državnih službenika i namještenika u drugim državnim tijelima iz članka 2. Zakona o državnim službenicima.

Novom Odlukom propisuju se i kriteriji za zapošljavanje vježbenika u tijelima državne uprave. Na taj način omogućuje se osobama bez radnog iskustva da se zaposle u državnoj službi i steknu potrebno radno iskustvo na odgovarajućim poslovima te im se omogućava da ostanu u službi i obavljaju poslove za koje su stekle potrebno radno iskustvo.

Donošenjem nove Odluke omogućila bi se kontinuirana kontrola novog zapošljavanja u tijelima državne uprave i u drugim državnim tijelima.